Line Barfod (EL), 2003-12-10:
Jeg vil gerne først spørge til høringsfasen.
Her har vi ikke problemer med, hvor lang tid der har været til høringen eller andet, men hvordan kan det være, at forsvarsadvokaterne ikke er blevet hørt?
I de almindelige høringer om ændringer på strafferetsområdet plejer man at høre ikke kun anklagemyndighed og politi, men også forsvarsadvokaterne, men de optræder ikke på listen over høringsorganisationer, og det undrer mig lidt.
Jeg håber, at det simpelt hen er en forglemmelse, som man forhåbentlig vil nå at rette op på.
Som det er fremgået af flere af de andre ordførertaler, har Straffelovrådet jo lavet et stort arbejde.
Desværre har det på grund af tidspresset ikke kunnet blive så grundigt, som vi gerne ville have haft. Desværre har regeringen yderligere ændret temmelig meget fra Straffelovrådets betænkning til det lovforslag, som vi behandler i dag.
Der er ændret en del, og der er sat en del skærpelser ind, som ikke har noget med Straffelovrådets betænkning at gøre, som ikke er foreslået af Straffelovrådet.
En af de slemme skærpelser, som flere andre også har været inde på, er hele spørgsmålet om gentagelsesvirkning, som jo ikke har nogen betydning i forhold til ønsket om at forebygge kriminalitet, men som kun har betydning, hvis vi ønsker at sætte flere i fængsel i længere tid.
Det er lidt svært at se, hvorfor man skulle have det ønske, især i en tid, hvor fængslerne er fuldstændig overfyldte, og hvor vi i forvejen har store problemer med elendige forhold for både de ansatte og de indsatte, hvor det er et rent mirakel, at det ikke er gået værre, end det allerede er.
Derfor synes jeg, det er lidt underligt, at man indfører noget, som reelt ikke har anden betydning end at sætte flere mennesker i fængsel i længere tid.
Der er på den anden side ikke medtaget en lang række af de forslag, Straffelovrådet havde til at nedsætte straffen for forskellige forbrydelser.
Men det er vel så det, man kan konstatere at regeringen ikke er enig i.
Den ønsker ikke at få en sådan samlet revision, hvor man på nogle områder nedsætter straffen; den ønsker kun at stramme.
Så er der, som jeg har været lidt inde på under debatten, spørgsmålet om de her muligheder for at handle med at angive andre.
Det glæder mig, at både Venstres ordfører og Socialdemokraternes ordfører har sagt, at det ønsker de ikke indført i dansk ret.
Det håber jeg også at ministeren vil bekræfte.
Vi må så sikre under udvalgsarbejdet, at vi ikke får et sådant princip ind i dansk ret, for det kan give
ganske store problemer.
Jeg har bl.a. erfaret fra Holland, at de oplever problemer nu, hvor de er begyndt at skulle udlevere folk til USA, og hvor folk på baggrund af en agent fra USA bliver udleveret i f.eks. en påstået narkosag.
Når de så kommer til USA, bliver de idømt 200 års fængsel, og så får de at vide, at for hver person, de angiver, kan de få nedsat deres straf med 2 år, hvorefter utallige hollændere bliver angivet for at medvirke til narkohandel.
Det tror jeg ikke nogen ønsker indført i dansk ret, og det er det, som vi under udvalgsarbejdet gerne vil sikre os ikke sker. Så vi håber, at vi kan få et grundigt udvalgsarbejde af det her lovforslag.
På trods af de mange andre store lovforslag, vi har liggende i Retsudvalget, hvoraf vi også har behandlet et par andre i dag,
bliver vi nødt til også at tage arbejdet med dette lovforslag seriøst og arbejde ret grundigt med det.
Det foreliggende forslag kan Enhedslisten ikke støtte.